ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με τις δραστηριότητες του Ευρωπαϊκού Ταμείου Προσαρμογής στην Παγκοσμιοποίηση το 2010

ΠΙΝΑΚΑΣ ΠΕΡΙΕΧΟΜΕΝΩΝ

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ σχετικά με τις δραστηριότητες του Ευρωπαϊκού Ταμείου Προσαρμογής στην Παγκοσμιοποίηση το 2010 2

1. Εισαγωγή 7

2. Επισκόπηση των δραστηριοτήτων του ΕΤΠ κατά το 2010 7

3. Μέτρα που ελήφθησαν σε συνέχεια της ετήσιας έκθεσης του 2009 για τις δραστηριότητες του ΕΤΠ 8

4. Ανάλυση των δραστηριοτήτων του ΕΤΠ κατά το 2010 8

4.1. Παραληφθείσες αιτήσεις 8

4.1.1. Παραληφθείσες αιτήσεις ανά κράτος μέλος και τομέα 9

4.1.2. Παραληφθείσες αιτήσεις ανά ζητηθέν ποσό 10

4.1.3. Παραληφθείσες αιτήσεις ανά αριθμό εργαζομένων για τους οποίους ζητήθηκε βοήθεια 10

4.1.4. Παραληφθείσες αιτήσεις ανά ζητηθέν ποσό για κάθε εργαζόμενο 10

4.1.5. Παραληφθείσες αιτήσεις ανά κριτήριο παρέμβασης 11

4.2. Χορηγηθείσες συνεισφορές 11

4.2.1. Ενέργειες που χρηματοδοτήθηκαν από τη βοήθεια του ΕΤΠ 15

4.2.2. Συμπληρωματικότητα με τις ενέργειες που χρηματοδοτούνται από τα διαρθρωτικά ταμεία, και κυρίως από το Ευρωπαϊκό Κοινωνικό Ταμείο (ΕΚΤ) 15

4.3. Υποθέσεις που δεν πληρούν τους όρους χρηματοδοτικής συνεισφοράς από το ΕΤΠ 16

4.4 Επιτευχθέντα αποτελέσματα μέσω του ΕΤΠ 16

4.4.1. Τελικές εκθέσεις που παρελήφθησαν από τα κράτη μέλη το 2010 σχετικά με την εκτέλεση των χρηματοδοτικών συνεισφορών 17

4.4.2. Σύνοψη αποτελεσμάτων και καλών πρακτικών που ανακοινώθηκαν το 2010 17

4.4.3. Λεπτομερή στοιχεία για τα μέτρα που υλοποιήθηκαν το 2010 18

4.5. Δημοσιονομική έκθεση 22

4.5.1. Κονδύλια που συνεισέφερε το ΕΤΠ 22

4.5.2. Δαπάνες τεχνικής βοήθειας 23

4.5.3. Παρατυπίες που αναφέρθηκαν ή έκλεισαν 24

4.5.4. Κλείσιμο των χρηματοδοτικών συνεισφορών του ΕΤΠ 24

Πίνακας 6 — Υποθέσεις που έκλεισαν το 2010 25

4.6. Δραστηριότητες τεχνικής βοήθειας που ανέλαβε η Επιτροπή 25

4.6.1. Ενημέρωση και δημοσιότητα 25

4.6.2. Συσκέψεις με τις εθνικές αρχές και τους κοινωνικούς εταίρους 26

4.6.3. Ενδιάμεση αξιολόγηση του ΕΤΠ 26

5. Τάσεις 26

6. Συμπέρασμα 29

Παράρτημα 1 30

1. Εισαγωγή

Το Ευρωπαϊκό Ταμείο Προσαρμογής στην Παγκοσμιοποίηση («ΕΤΠ») συστάθηκε με τον κανονισμό (ΕΚ) αριθ. 1927/2006[1] με σκοπό την επίδειξη αλληλεγγύης και την παροχή στήριξης προς τους εργαζομένους που απολύονται εξαιτίας σοβαρών διαρθρωτικών αλλαγών στη μορφή του παγκόσμιου εμπορίου. Σκοπός του Ταμείου είναι να αποτελέσει ένα μέσο για τον συγκερασμό του γενικού μακροπρόθεσμου οφέλους από το ανοιχτό εμπόριο στην ανάπτυξη και στην απασχόληση με τις βραχυπρόθεσμες αρνητικές συνέπειες που μπορεί να έχει η παγκοσμιοποίηση και ειδικά στην απασχόληση των πλέον ευάλωτων και με πολύ χαμηλή εξειδίκευση εργαζομένων. Οι κανόνες τροποποιήθηκαν με τον κανονισμό (ΕΚ) αριθ. 546/2009, της 18ης Ιουνίου 2009[2], ώστε να ανταποκρίνονται πιο αποτελεσματικά στην παγκόσμια χρηματοπιστωτική και οικονομική κρίση

Στο άρθρο 16 του κανονισμού (ΕΚ) αριθ. 1927/2006 απαιτείται από την Επιτροπή να αποστέλλει στο Ευρωπαϊκό Κοινοβούλιο και στο Συμβούλιο, πριν από την 1η Ιουλίου κάθε έτους, ποσοτική και ποιοτική έκθεση σχετικά με τις δραστηριότητες του ΕΤΠ κατά το προηγούμενο έτος. Η έκθεση πρέπει να εστιάζεται κυρίως στα αποτελέσματα που επιτεύχθηκαν μέσω του ΕΤΠ και πρέπει, ειδικότερα, να περιλαμβάνει στοιχεία σχετικά με τις αιτήσεις που υποβλήθηκαν, τις αποφάσεις που εκδόθηκαν και τις ενέργειες που χρηματοδοτήθηκαν, περιλαμβανομένης και της συμπληρωματικότητάς τους με ενέργειες που χρηματοδοτήθηκαν από τα διαρθρωτικά ταμεία, και ιδίως από το Ευρωπαϊκό Κοινωνικό Ταμείο (ΕΚΤ), καθώς και σχετικά με το κλείσιμο των χρηματοδοτικών συνεισφορών. Πρέπει επίσης να παρέχει τεκμηριωμένα στοιχεία για τις αιτήσεις που απορρίφθηκαν λόγω έλλειψης επαρκών πιστώσεων ή μη επιλεξιμότητας.

2. Επισκόπηση των δραστηριοτήτων του ΕΤΠ κατά το 2010

Το 2010 η Επιτροπή έλαβε 31 αιτήσεις για συνεισφορά του ΕΤΠ, ήτοι μία αίτηση περισσότερη σε σχέση με το 2009. Λεπτομερή στοιχεία για τις αιτήσεις δίνονται στο σημείο 4.1 και στον πίνακα 1.

Η αρμόδια για τον προϋπολογισμό αρχή έλαβε 31 αποφάσεις για κινητοποίηση του ΕΤΠ το 2010, δηλαδή 300% αύξηση ως προς τις αποφάσεις και 60% αύξηση ως προς τη συγχρηματοδότηση από το ΕΤΠ σε σχέση με το 2009. Λεπτομερή στοιχεία για τις χορηγηθείσες συνεισφορές παρατίθενται στο σημείο 4.2 και στους πίνακες 2 και 3.

Η Επιτροπή παρέλαβε τέσσερις τελικές εκθέσεις το 2010 σχετικά με την εκτέλεση των χρηματοδοτικών συνεισφορών. Λεπτομερή στοιχεία για τα αποτελέσματα δίνονται στο σημείο 4.4 και στον πίνακα 4. Επιπλέον, διεκπεραιώθηκε το κλείσιμο έξι συνεισφορών του ΕΤΠ που είχαν χορηγηθεί σε προηγούμενα έτη (λεπτομερή στοιχεία δίνονται στο σημείο 4.5.4 και στον πίνακα 6). Παρασχέθηκε τεχνική βοήθεια με πρωτοβουλία της Επιτροπής (άρθρο 8 παράγραφος 1 του κανονισμού για το ΕΤΠ). Λεπτομερή στοιχεία δίνονται στο σημείο 4.6 και στον πίνακα 5.

Κατά το 2010, η Επιτροπή εφάρμοσε τη νέα διαδικασία λήψης αποφάσεων που είχε υιοθετήσει περί τα τέλη του 2009. Ξεκίνησε επίσης την προετοιμασία των διαβουλεύσεων σχετικά με τις επικείμενες αναθεωρήσεις του ΕΤΠ μετά το 2011 και μετά το 2013 που απαιτούνται βάσει του άρθρου 1 παράγραφος 1α και του άρθρου 20 του κανονισμού για το ΕΤΠ. Λεπτομερή στοιχεία δίνονται στα σημεία 3 και 4.5.2.

3. Μέτρα που ελήφθησαν σε συνέχεια της ετήσιας έκθεσης του 2009 για τις δραστηριότητες του ΕΤΠ

Κανονισμός (ΕΚ) αριθ. 546/2009 για την τροποποίηση του κανονισμού (ΕΚ) αριθ. 1927/2006 σχετικά με τη σύσταση του ΕΤΠ

Η τροποποίηση του 2009 του κανονισμού (ΕΚ) αριθ. 1927/2006 επέφερε σημαντικές βελτιώσεις στο ΕΤΠ, παρέχοντας στα κράτη μέλη καλύτερους όρους για την υποβολή αίτησης για συγχρηματοδότηση από το ΕΤΠ προς υποστήριξη των προσπαθειών τους για την αντιμετώπιση του αρνητικού αντίκτυπου της παγκόσμιας χρηματοπιστωτικής και οικονομικής κρίσης στην απασχόληση. Αυτό αντανακλάται στον αριθμό των αιτήσεων που παρελήφθησαν το 2010, οι οποίες παρέμειναν στο ίδιο υψηλό επίπεδο με το προηγούμενο έτος (31 αιτήσεις το 2010 έναντι 30 αιτήσεων το 2009). Η προσωρινή παρέκκλιση λόγω κρίσης, όπως επίσης η αύξηση του ποσοστού συγχρηματοδότησης σε 65 %, η μόνιμη μείωση του ορίου στις 500 απολύσεις και η επιμήκυνση της περιόδου εκτέλεσης σε 24 μήνες από την ημερομηνία της αίτησης διευκόλυναν σαφώς την υποβολή αιτήσεων για υποστήριξη από το ΕΤΠ.

Τα αποτελέσματα, ειδικότερα ο αντίκτυπος της υποστήριξης από το ΕΤΠ στην απασχόληση των απολυμένων εργαζομένων, θα καθοριστεί μετά την ολοκλήρωση των έργων. Οι πρώτες τελικές εκθέσεις για την εκτεταμένη περίοδο εκτέλεσης (24 μήνες από την ημερομηνία της αίτησης) θα υποβληθούν στην Επιτροπή το Νοέμβριο/Δεκέμβριο του 2011.

Διευκόλυνση της λήψης αποφάσεων επί των αιτήσεων για το ΕΤΠ: διαδικασία για την υποβολή προτάσεων στο Συμβούλιο και στο Ευρωπαϊκό Κοινοβούλιο

Στις συνεισφορές του ΕΤΠ που χορηγήθηκαν το 2010 ακολουθήθηκαν οι νέες διαδικασίες λήψης αποφάσεων για το ΕΤΠ οι οποίες καθιερώθηκαν προς τα τέλη του 2009. Καταβλήθηκαν σημαντικές προσπάθειες για την επιτάχυνση της διαδικασίας λήψης αποφάσεων στο πλαίσιο των κανόνων του παρόντος κανονισμού. Η ταχύτητα της επέμβασης του ΕΤΠ καθώς επίσης ο ρόλος και οι δυνατότητές του ως μέσου αλληλεγγύης αποτέλεσε ένα από τα κυριότερα θέματα που απασχόλησαν την ΕΕ καθ’ όλη τη διάρκεια του έτους, ειδικότερα κατά τη διάρκεια των διαβουλεύσεων με τα κράτη μέλη σχετικά με τις επικείμενες αναθεωρήσεις του ΕΤΠ μετά το 2011 και μετά το 2013, οι οποίες ξεκίνησαν κατά το δεύτερο ήμισυ του 2010.

4. Ανάλυση των δραστηριοτήτων του ΕΤΠ κατά το 2010

4.1. Παραληφθείσες αιτήσεις

Οι 31 αιτήσεις που παρέλαβε η Επιτροπή το 2010 (βλ. πίνακα 1) ήταν κατά μία περισσότερες σε σχέση με το 2009. Ο κανονισμός (ΕΚ) αριθ. 546/2009, ο οποίος εκδόθηκε στις 18 Ιουνίου 2009, ισχύει για όλες τις αιτήσεις (δηλ. 65 % του ποσοστού συγχρηματοδότησης, περίοδος εκτέλεσης σε 24 μήνες από την ημερομηνία της αίτησης, κ.λπ.).

Οι αιτήσεις υποβλήθηκαν από 12 κράτη μέλη, αφορούσαν 31.995 απολυμένους εργαζόμενους και ζητούσαν από το ΕΤΠ ένα συνολικό ποσό ύψους 169.994.542 ευρώ. Τρία κράτη μέλη υπέβαλαν αίτηση για πρώτη φορά κατά το 2010: η Τσεχική Δημοκρατία, η Πολωνία και η Σλοβενία.

Πίνακας 1 — Παραληφθείσες αιτήσεις το 2010

[pic]

4.1.1. Παραληφθείσες αιτήσεις ανά κράτος μέλος και τομέα

Οι 31 παραληφθείσες αιτήσεις αφορούσαν 16 τομείς[3]. Επτά εξ αυτών είναι τομείς για τους οποίους υποβλήθηκε αίτηση για το ΕΤΠ για πρώτη φορά το 2010: οι τομείς αυτοί υπογραμμίζονται στον κατάλογο που ακολουθεί. Η υποβολή ορισμένων από τις αιτήσεις αυτές διευκολύνθηκε λόγω της δυνατότητας που παρείχε η παρέκκλιση λόγω κρίσης.

Αυστρία (δύο αιτήσεις: βασικά μέταλλα , ηλεκτρονικός εξοπλισμός), Βέλγιο (μία αίτηση: αυτοκινητοβιομηχανία), Τσεχική Δημοκρατία (μία αίτηση: λιανικό εμπόριο ), Δανία (τέσσερις αιτήσεις: μηχανήματα/είδη εξοπλισμού, ναυπηγική ), Γαλλία (μία αίτηση: αυτοκινητοβιομηχανία), Γερμανία (μία αίτηση: μηχανήματα/είδη εξοπλισμού), Ιρλανδία (τρεις αιτήσεις: κατασκευές), Κάτω Χώρες (επτά αιτήσεις: ηλεκτρονικός εξοπλισμός, τυπογραφία, χρηματοοικονομικές υπηρεσίες, χονδρεμπόριο ), Πολωνία (τρεις αιτήσεις: αυτοκινητοβιομηχανία, μηχανήματα/είδη εξοπλισμού), Πορτογαλία (μία αίτηση: υποδηματοποιία ), Ισπανία (έξι αιτήσεις: αυτοκινητοβιομηχανία, είδη ένδυσης, πέτρα/μάρμαρο (δομικά υλικά) , λιανικό εμπόριο ), Σλοβενία (μία αίτηση: είδη ένδυσης).

4.1.2. Παραληφθείσες αιτήσεις ανά ζητηθέν ποσό

Το κράτος μέλος που υποβάλει αίτηση για στήριξη από το ΕΤΠ πρέπει να σχεδιάσει ένα συντονισμένο σύνολο μέτρων που να ανταποκρίνεται με τον καλύτερο δυνατό τρόπο στα χαρακτηριστικά των δικαιούχων εργαζομένων, καθώς και να αποφασίσει το ύψος της συνεισφοράς που θα ζητήσει. Ο κανονισμός για το ΕΤΠ δεν προτείνει ούτε περιορίζει το συνολικό ύψος της ζητούμενης συνεισφοράς, αλλά η αξιολόγηση της αίτησης από την Επιτροπή ενδέχεται να εγείρει ζητήματα που οδηγούν το κράτος μέλος στο να αναθεωρήσει το προτεινόμενο σύνολο εξατομικευμένων υπηρεσιών, μεταβάλλοντας έτσι το ζητούμενο ποσό.

Οι συνεισφορές που ζητήθηκαν από το ΕΤΠ το 2010 κυμάνθηκαν από 114.250 ευρώ έως 38.052.069 ευρώ (μέσος όρος 5.483.695 ευρώ).

4.1.3. Παραληφθείσες αιτήσεις ανά αριθμό εργαζομένων για τους οποίους ζητήθηκε βοήθεια

Ο συνολικός αριθμός των εργαζομένων τους οποίους αφορούν τα μέτρα που προτάθηκαν για συγχρηματοδότηση από το ΕΤΠ ήταν 31.995 άτομα. Οι αριθμοί κυμάνθηκαν από 120 έως 2.593 εργαζόμενους. Τρεις αιτήσεις αφορούσαν περισσότερους από 2.000 εργαζόμενους, τέσσερις αιτήσεις αφορούσαν από 1.000 έως 2.000 εργαζόμενους και 21 αιτήσεις αφορούσαν λιγότερους από 1.000 εργαζόμενους[4].

Ο αριθμός των εργαζόμενων που πλήττονται από τις απολύσεις και ο αριθμός που προορίζεται να λάβει στήριξη από το ΕΤΠ μπορεί να είναι διαφορετικοί εάν το αιτούν κράτος μέλος έχει αποφασίσει να επικεντρώσει τη βοήθειά του, π.χ., σε εκείνους που αντιμετωπίζουν εξαιρετική δυσκολία στο να παραμείνουν στην αγορά εργασίας και/ή σε εκείνους που έχουν τη μεγαλύτερη ανάγκη για βοήθεια. Ορισμένοι από τους εργαζομένους που πλήττονται ενδέχεται να λάβουν βοήθεια εκτός του ΕΤΠ, ενώ άλλοι βρίσκουν νέες θέσεις εργασίες μόνοι τους ή αποφασίζουν να συνταξιοδοτηθούν πρόωρα, κάτι που σημαίνει ότι δεν θα τους αφορούν τα μέτρα του ΕΤΠ.

4.1.4. Παραληφθείσες αιτήσεις ανά ζητηθέν ποσό για κάθε εργαζόμενο

Τα προτεινόμενα ποσά ανά εργαζόμενο το 2010 κυμάνθηκαν από ελαφρώς πάνω από 600 ευρώ έως πάνω από 23.000 ευρώ.

Σύμφωνα με τον κανονισμό, επαφίεται στο κράτος μέλος να προτείνει τη δέσμη εξατομικευμένων υπηρεσιών για τους απολυμένους εργαζόμενους για τους οποίους προορίζεται η βοήθεια. Το ζητούμενο ποσό ανά θιγόμενο εργαζόμενο μπορεί, επομένως, να ποικίλλει ανάλογα με τη σοβαρότητα της απόλυσης, την κατάσταση της πληττόμενης αγοράς εργασίας, τις προσωπικές περιστάσεις των εργαζομένων για τους οποίους προορίζεται η βοήθεια, τα μέτρα που έχει ήδη λάβει το κράτος μέλος, καθώς και το κόστος παροχής των υπηρεσιών στο οικείο κράτος μέλος ή στην οικεία περιφέρεια.

4.1.5. Παραληφθείσες αιτήσεις ανά κριτήριο παρέμβασης

Εκ των 31 υποβληθεισών αιτήσεων, 24 (το 77 %) αφορούσαν τη στήριξη εργαζόμενων που απολύθηκαν ως άμεσο αποτέλεσμα της παγκόσμιας χρηματοπιστωτικής και οικονομικής κρίσης (άρθρο 1α του τροποποιημένου κανονισμού), ενώ οι υπόλοιπες επτά αιτήσεις (το 23 %) υποβλήθηκαν με βάση τις μεγάλες διαρθρωτικές αλλαγές στη μορφή του παγκόσμιου εμπορίου λόγω παγκοσμιοποίησης.

Δώδεκα αιτήσεις βασίστηκαν στο άρθρο 2 στοιχείο α) του κανονισμού για το ΕΤΠ, 18 βασίστηκαν στο άρθρο 2 στοιχείο β) και μία αίτηση παρέπεμπε στο άρθρο 2 στοιχείο γ), αναφέροντας εξαιρετικές περιστάσεις και ότι δεν τηρούνταν πλήρως οι όροι του άρθρου 2 στοιχείο α).

4.2. Χορηγηθείσες συνεισφορές

Το 2010 η αρμόδια για τον προϋπολογισμό αρχή έλαβε 31 αποφάσεις για χρησιμοποίηση του ΕΤΠ με σκοπό τη συγχρηματοδότηση ενεργητικών μέτρων πολιτικής για την αγορά εργασίας (βλ. πίνακες 2 και 3 για μια επισκόπηση και κατανομή του προφίλ των εργαζομένων). Δεκατρείς αποφάσεις αυτές αφορούσαν αιτήσεις που υποβλήθηκαν το 2010 και δεκαοκτώ αποφάσεις αφορούσαν αιτήσεις που είχαν παραληφθεί κατά το δεύτερο ήμισυ του 2009. Ο κανονισμός (ΕΚ) αριθ. 546/2009, ο οποίος εκδόθηκε στις 18 Ιουνίου 2009, ισχύει για όλες τις συνεισφορές που χορηγήθηκαν (δηλ. ποσοστό συγχρηματοδότησης 65 %, περίοδος εκτέλεσης των μέτρων 24 μήνες από την ημερομηνία της αίτησης, κ.λπ.).

Οι 31 χορηγηθείσες συνεισφορές αφορούσαν 23.688 απολύσεις σε εννέα κράτη μέλη, με συνολικές πληρωμές από το ΕΤΠ ύψους 83.554.141 ευρώ (το 16,7 % του μέγιστου ετήσιου ποσού που διατίθεται για το ΕΤΠ).

Πίνακας 2 — Λεπτομερή στοιχεία των χορηγηθεισών συνεισφορών το 2010

[pic]

Πίνακας 3 — Χορηγηθείσες συνεισφορές του ΕΤΠ το 2010: προφίλ των εργαζομένων

[pic]

4.2.1. Ενέργειες που χρηματοδοτήθηκαν από τη βοήθεια του ΕΤΠ

Το άρθρο 3 του κανονισμού (ΕΚ) 1927/2006 προβλέπει ότι το ΕΤΠ μπορεί να συγχρηματοδοτήσει μόνο ενεργητικά μέτρα στην αγορά εργασίας που αποσκοπούν στο να βοηθήσουν απολυμένους εργαζόμενους να επανενταχθούν στην απασχόληση. Επιπλέον, αναφέρει ότι το ΕΤΠ μπορεί να χρηματοδοτεί δραστηριότητες του κράτους μέλους για προετοιμασία, διαχείριση, πληροφόρηση, δημοσιότητα και έλεγχο σχετικά με τη χρησιμοποίηση της χρηματοδότησης (τεχνική βοήθεια).

Τα εγκριθέντα μέτρα στις 31 συνεισφορές του ΕΤΠ που χορηγήθηκαν κατά το 2010 είχαν στόχο την επανένταξη 23.688 απολυμένων εργαζόμενων στην αγορά εργασίας. Αφορούσαν κυρίως εντατική, εξατομικευμένη βοήθεια για αναζήτηση εργασίας και διαχείριση ατομικών περιπτώσεων, ποικίλη επαγγελματική κατάρτιση, μέτρα εκ νέου κατάρτισης και αύξησης των δεξιοτήτων, διάφορα προσωρινά οικονομικά κίνητρα/επιδόματα κατά τη διάρκεια της αναζήτησης εργασίας, μέτρα κατάρτισης και άλλα ενεργητικά μέτρα στην αγορά εργασίας έως την περίοδο της πραγματικής επανένταξης στην εργασία και άλλους τύπους δραστηριοτήτων όπως προώθηση της επιχειρηματικότητας και υποστηριζόμενη απασχόληση.

4.2.2. Συμπληρωματικότητα με τις ενέργειες που χρηματοδοτούνται από τα διαρθρωτικά ταμεία, και κυρίως από το Ευρωπαϊκό Κοινωνικό Ταμείο (ΕΚΤ)

Το ΕΤΠ συστάθηκε για να αυξήσει την απασχολησιμότητα και να εξασφαλίσει ταχεία επανένταξη των απολυμένων εργαζομένων στην αγορά εργασίας μέσω ενεργητικών μέτρων στην αγορά εργασίας, συμπληρώνοντας έτσι το ΕΚΤ, το κυριότερο μέσο της ΕΕ για την προώθηση της απασχόλησης. Γενικά, η συμπληρωματικότητα των δύο ταμείων έγκειται στην ικανότητά τους να αντιμετωπίζουν τα ζητήματα αυτά μέσα από δύο διαφορετικά χρονικά πρίσματα: ενώ το ΕΤΠ παρέχει εξατομικευμένη βοήθεια σε απολυμένους εργαζόμενους ανταποκρινόμενο σε μια συγκεκριμένη υπόθεση μαζικών απολύσεων σε ευρωπαϊκή κλίμακα, το ΕΚΤ υποστηρίζει στρατηγικούς, μακροπρόθεσμους στόχους (π.χ. αύξηση του ανθρώπινου κεφαλαίου, διαχείριση της αλλαγής) μέσω προμελετημένων πολυετών προγραμμάτων, των οποίων οι πόροι δεν μπορούν υπό κανονικές συνθήκες να κατανεμηθούν εκ νέου για την αντιμετώπιση περιπτώσεων κρίσεων που προκαλούνται από μαζικές απολύσεις. Τα μέτρα του ΕΤΠ και του ΕΚΤ χρησιμοποιούνται μερικές φορές για τη μεταξύ τους συμπληρωματικότητα με σκοπό την παροχή τόσο βραχυπρόθεσμων, όσο και μακροπρόθεσμων λύσεων. Το αποφασιστικό κριτήριο είναι η δυνατότητα των διαθέσιμων μέσων και μέτρων να βοηθήσουν αποτελεσματικά τους εργαζόμενους, ενώ η επιλογή — και ο προγραμματισμός — των μέσων και των δράσεων που αρμόζουν καλύτερα στην επίτευξη των επιδιωκόμενων στόχων επαφίεται στα κράτη μέλη.

Το περιεχόμενο της «συντονισμένης δέσμης εξατομικευμένων υπηρεσιών» που πρόκειται να συγχρηματοδοτηθεί από το ΕΤΠ πρέπει να είναι ισορροπημένο σε σχέση με άλλες ενέργειες και συμπληρωματικό ως προς αυτές. Τα μέτρα που συγχρηματοδότησε το ΕΤΠ μπορούν να υπερβαίνουν κατά πολύ τους συνήθεις κύκλους μαθημάτων και τις συνήθεις δράσεις, ενώ η εφαρμογή στην πρπάξη έχει καταδείξει ότι το ΕΤΠ δίνει στα κράτη μέλη τη δυνατότητα να παράσχουν στους απολυμένους εργαζομένους εξατομικευμένη και σε βάθος βοήθεια, συμπεριλαμβανομένων των μέτρων στα οποία δεν θα είχαν κανονικά πρόσβαση (π.χ. δευτεροβάθμια και τριτοβάθμια εκπαίδευση). Το ΕΤΠ δίνει στα κράτη μέλη τη δυνατότητα καλύτερης εστίασης σε ιδιαίτερα ευάλωτα άτομα, όπως τα άτομα με χαμηλού επιπέδου δεξιότητες ή οι μετανάστες, ή τη δυνατότητα παροχής στήριξης για μεγαλύτερο χρονικό διάστημα από αυτό που θα ήταν δυνατό χωρίς το ΕΤΠ. Όλα τα παραπάνω αυξάνουν τις προοπτικές βελτίωσης της κατάστασης των εργαζομένων.

Ορισμένα συγκεκριμένα παραδείγματα ορθής συμπληρωματικότητας μεταξύ του ΕΚΤ και του ΕΤΠ είναι οι υποθέσεις EGF/2010/011 NL/NXP Semiconductors και EGF/2010/012 NL/Noord Holland ICT που υποβλήθηκαν από τις Κάτω Χώρες, η υπόθεση EGF/2010/014 SI/Mura, η οποία υποβλήθηκε από τη Σλοβενία, και η υπόθεση EGF/2010/018 DE/Heidelberger Druckmaschinen, η οποία υποβλήθηκε από τη Γερμανία. Όσον αφορά την πρώτη ολλανδική υπόθεση, η συμπληρωματικότητα έγκειται σε ένα συγκεκριμένο εκπαιδευτικό πρόγραμμα του ΕΚΤ για εργαζομένους σε επιχειρήσεις στον τομέα της κατασκευής ημιαγωγών[5], του οποίου το χρονοδιάγραμμα συνέπιπτε εν μέρει με την περίοδο εφαρμογής του ΕΤΠ. Όσον αφορά τη δεύτερη υπόθεση, οι απολυμένοι εργαζόμενοι μπορούσαν επίσης να συμμετάσχουν σε δύο προγράμματα του ΕΚΤ στον τομέα των ΤΠΕ[6]. Η Σλοβενία διαβεβαίωσε ότι τα μέτρα του ΕΤΠ συμπλήρωναν τις διάφορες δράσεις του ΕΚΤ[7]. Στην υπόθεση της Γερμανίας, η δέσμη εξατομικευμένων υπηρεσιών του ΕΤΠ σχεδιάστηκε για τη συμπλήρωση των χρηματοδοτούμενων από τα Διαρθρωτικά Ταμεία δράσεων και ειδικότερα των εκπαιδευτικών προγραμμάτων με πιστοποίηση από το ΕΚΤ στο πλαίσιο του ομοσπονδιακού προγράμματος ESF-BA.

Όλα τα κράτη μέλη πρέπει να εφαρμόζουν τους απαραίτητους μηχανισμούς για την αποφυγή τυχόν διπλής χρηματοδότησης από τα χρηματοδοτικά μέσα της ΕΕ, όπως ορίζεται από το άρθρο 6 παράγραφος 5 του κανονισμού (ΕΚ) αριθ. 1927/2006.

4.3. Υποθέσεις που δεν πληρούν τους όρους χρηματοδοτικής συνεισφοράς από το ΕΤΠ

Η αρμόδια για τον προϋπολογισμό αρχή δεν απέρριψε καμία από τις προτάσεις που της υπέβαλε η Επιτροπή για χρηματοδότηση από το ΕΤΠ. Μία αίτηση (EGF/2009/022 BG/Kremikovtsi, η οποία υποβλήθηκε από τη Βουλγαρία στις 26.10.2009) κρίθηκε από την Επιτροπή ως μη επιλέξιμη[8]. Το πόρισμα αυτό κοινοποιήθηκε στο κράτος μέλος.

4.4 Επιτευχθέντα αποτελέσματα μέσω του ΕΤΠ

Η κύρια πηγή πληροφόρησης σχετικά με τα αποτελέσματα που επιτεύχθηκαν μέσω του ΕΤΠ είναι οι τελικές εκθέσεις που υποβάλλουν τα κράτη μέλη δυνάμει του άρθρου 15 του κανονισμού αριθ. 1927/2006. Αυτές συμπληρώνονται από πληροφορίες που ανταλλάσσουν τα κράτη μέλη σε άμεση επαφή με την Επιτροπή και κατά τη διάρκεια των συντονιστικών συναντήσεων και των συνεδρίων με τους εκπροσώπους των κρατών μελών κατά τη διάρκεια του έτους. Τα αποτελέσματα και τα δεδομένα που παρουσιάστηκαν από τα κράτη μέλη το 2010 συνοψίζονται στην ακόλουθη ενότητα και στον πίνακα 4.

4.4.1. Τελικές εκθέσεις που παρελήφθησαν από τα κράτη μέλη το 2010 σχετικά με την εκτέλεση των χρηματοδοτικών συνεισφορών

Το 2010, η Επιτροπή έλαβε τέσσερις τελικές εκθέσεις για τις ακόλουθες υποθέσεις: EGF/2008/004 ES/Castilla y Léon και Aragón, EGF/2008/005 ES/Cataluña, EGF/2009/001 PT/Norte-Centro και EGF/2009/002 DE/Nokia. Αυτές ήταν οι τελευταίες υποθέσεις του ΕΤΠ με περίοδο εκτέλεσης 12 μηνών πριν από την αύξηση της περιόδου σε 24 μήνες βάσει του κανονισμού (ΕΚ) αριθ. 546/2009 της 18ης Ιουνίου 2009.

4.4.2. Σύνοψη αποτελεσμάτων και καλών πρακτικών που ανακοινώθηκαν το 2010

Οι τέσσερις τελικές εκθέσεις που υποβλήθηκαν από τα τρία κράτη μέλη κατέδειξαν ότι στο τέλος ή αμέσως μετά το τέλος της περιόδου εκτέλεσης του ΕΤΠ, 629 εργαζόμενοι (20 % του 3.146) βρήκαν νέες θέσεις εργασίας ή αυτοαπασχολήθηκαν. Οι υπόλοιποι είτε παρακολουθούσαν προγράμματα εκπαίδευσης ή κατάρτισης (περίπου 5 %) είτε παρέμεναν άνεργοι ή άεργοι για προσωπικούς λόγους.

Τα αποτελέσματα ως προς την επανένταξή τους στην εργασία επηρεάζονταν αρνητικά λόγω των σημαντικά μειωμένων δυνατοτήτων απορρόφησης των τοπικών και περιφερειακών αγορών εργασίας ως άμεση συνέπεια της παγκόσμιας χρηματοπιστωτικής και οικονομικής κρίσης. Η σημασία του ποσοστού επανένταξης δεν πρέπει να υπερτιμάται καθώς απλά παρέχει μια στιγμιαία αποτύπωση της κατάστασης της απασχόλησης των εργαζομένων κατά τη χρονική στιγμή της συγκέντρωσης των δεδομένων. Δεν παρέχει πληροφορίες σχετικά με τον τύπο της απασχόλησης και την ποιότητα της εργασίας που έχει βρει το άτομο και μπορεί να αλλάξει σημαντικά λίγο αργότερα. Σύμφωνα με πληροφορίες που έχουν ληφθεί από διάφορα κράτη μέλη, τα ποσοστά επανένταξης τείνουν ήδη να είναι υψηλότερα μερικούς μόλις μήνες μετά την υποβολή των τελικών εκθέσεων, ειδικά σε υποθέσεις όπου οι εργαζόμενοι εξακολουθούν να λαμβάνουν εξατομικευμένη βοήθεια πέραν της περιόδου του ΕΤΠ, με έξοδα των ίδιων των κρατών μελών ή με τη βοήθεια του ΕΚΤ.

Τα κράτη μέλη ανέφεραν μια σειρά ενδιαφερόντων περιστατικών και ενθαρρυντικών πληροφοριών που καταδεικνύουν ότι η προσωπική κατάσταση, η αυτοπεποίθηση και η απασχολησιμότητα των εν λόγω εργαζομένων βελτιώθηκαν εμφανώς χάρη στη βοήθεια και τις υπηρεσίες του ΕΤΠ, ακόμη και αν δεν έβρισκαν πάντα νέα εργασία γρήγορα. Το ΕΤΠ παρείχε στα κράτη μέλη τη δυνατότητα να δράσουν πιο εντατικά στις περιοχές που πλήττονται από απολύσεις, σε ό,τι αφορά τον αριθμό των βοηθούμενων ατόμων και τη διάρκεια και την ποιότητα της υποστήριξης, σε σχέση με το τι θα ήταν εφικτό χωρίς τη χρηματοδότηση από το ΕΤΠ. Τα κονδύλια της ΕΕ τους επέτρεψαν να ανταποκριθούν με μεγαλύτερη ευελιξία και να συμπεριλάβουν στα πακέτα τους υψηλά εξατομικευμένες, μερικές φορές καινοτόμες, δράσεις και περισσότερη προσοχή προς τα άτομα με τις λιγότερες δεξιότητες. Η συγχρηματοδοτούμενη από το ΕΤΠ βοήθεια αντιπροσωπεύει συνεπώς μια βελτιωμένη επένδυση στις δεξιότητες, η οποία μπορεί να έχει θετικό αντίκτυπο τόσο μεσοπρόθεσμα, όσο και μακροπρόθεσμα, όταν οι αγορές ανακάμψουν βαθμιαία από την κρίση. Ακόμη, το ΕΤΠ θεωρήθηκε ως ένα χρήσιμο μέσο κατά τη διάρκεια μιας περιόδου δημοσιονομικών ελλειμμάτων και περικοπών του δημόσιου τομέα, όπου οι εθνικοί πόροι σπανίζουν και τα κράτη μέλη και οι εταιρείες προσπαθούν να ανακάμψουν από την παγκόσμια κρίση. Η μεσοπρόθεσμη αξιολόγηση του ΕΤΠ, με προθεσμία το 2011 σύμφωνα με το άρθρο 17 παράγραφος 1 στοιχείο α) του κανονισμού (ΕΚ) αριθ. 1927/2006, θα αξιολογήσει λεπτομερέστερα τον αντίκτυπο του ΕΤΠ.

Πίνακας 4 — Τελικές εκθέσεις που παρελήφθησαν το 2010 — σύνοψη αποτελεσμάτων [9]

[pic] 4.4.3. Λεπτομερή στοιχεία για τα μέτρα που υλοποιήθηκαν το 2010

EGF/2008/004 Castilla Leon y Aragón/Ισπανία (αυτοκινητοβιομηχανία)

Από τους 534 εργαζόμενους που συμμετείχαν στα μέτρα τα οποία συγχρηματοδότησε το ΕΤΠ, 184 (το 34,5%) είχαν πάλι εργασία στο τέλος της περιόδου εκτέλεσης και οι υπόλοιποι 350 (το 65,5%) είτε παρακολουθούσαν προγράμματα εκπαίδευσης ή κατάρτισης είτε ήταν άνεργοι ή άεργοι για προσωπικούς λόγους. Το ποσοστό επανένταξης πρέπει να εξετάζεται στο πλαίσιο των υψηλών ποσοστών ανεργίας στις δύο θιγόμενες περιφέρειες, τα οποία διπλασιάστηκαν από το 2008 έως το 2010 ως συνέπεια της χρηματοπιστωτικής και οικονομικής κρίσης.

Ακόμη και όσοι εξακολουθούσαν να είναι άνεργοι ανέφεραν ότι τα μέτρα του ΕΤΠ είχαν ενισχύσει την αυτοπεποίθηση και την αυτοεκτίμησή τους, είχαν αναπτύξει την ανεξαρτησία τους και τους είχαν παράσχει τις βασικές δεξιότητες και ικανότητες για την επανένταξή τους στην αγορά εργασίας. Για τις ισπανικές αρχές, το ΕΤΠ είναι ένα μέσο ιδιαίτερα κατάλληλο για την επανένταξη των εργαζομένων με ελάχιστες ευκαιρίες γρήγορης εύρεσης νέας θέσης εργασίας και χάρη στη συνεισφορά του ΕΤΠ θα μπορούσαν να επιλέξουν από ένα ευρύ φάσμα μέτρων, ιδιαίτερα προσαρμοσμένων και πιο εξατομικευμένων σε σχέση με τις δυνατότητες που θα υπήρχαν χωρίς τα κονδύλια του ΕΤΠ. Ένα υψηλό ποσοστό των βοηθούμενων εργαζομένων είχαν διατηρήσει με επιτυχία τα επίπεδα των δεξιοτήτων τους ή είχαν βελτιώσει την απασχολησιμότητά τους, βελτιώνοντας τις προοπτικές τους στην αγορά εργασίας.

Τα εξατομικευμένα μέτρα που εφαρμόστηκαν αποτελούν έναν ενδιαφέροντα συνδυασμό αναζήτησης εργασίας, κατάρτισης και βοήθειας επανένταξης και παροχών. Μετά τα τυπικά αρχικά μέτρα για όλους τους δικαιούχους εργαζομένους, όπως παροχή συμβουλών και εξατομικευμένης πορείας, διεξήχθησαν διάφορες δράσεις, ξεκινώντας από μια μεγάλης κλίμακας αναζήτηση στην αγορά εργασίας και εν συνεχεία προσπάθειες αντιστοίχισης προσφοράς και ζήτησης εργασίας. Οι διεπιστημονικές ομάδες βοήθειας επισκέφθηκαν σχεδόν 3.000 επιχειρήσεις (πολλές εκ των οποίων ΜΜΕ) προκειμένου να επιτευχθεί ο διττός στόχος της αντιστοίχισης των ευκαιριών εργασίας με τα προσόντα των ανέργων ή της προετοιμασίας τους για νέες θέσεις εργασίας και της γνωστοποίησης του προγράμματος στις επιχειρήσεις. Με αυτό τον τρόπο ελήφθησαν περισσότερες από 400 προτάσεις θέσεων απασχόλησης και περισσότεροι από 200 εργαζόμενοι υπέβαλλαν με επιτυχία αίτηση για τις νέες θέσεις κατά τη διάρκεια της περιόδου εφαρμογής του ΕΤΠ. Ακόμη, η στήριξη προς τους εργαζομένους επεκτάθηκε πέραν της επανένταξής τους προκειμένου να προσδιοριστούν πιθανά εμπόδια και να αξιολογηθεί η προσωπική τους ικανοποίηση. Οι ισπανικές αρχές θα εξακολουθήσουν να αναλύουν τις συνθήκες της αγοράς και των θέσεων εργασίας των εργαζομένων πέραν του προγράμματος του ΕΤΠ και οι επαφές με τις επιχειρήσεις θα εξακολουθήσουν να διατηρούνται προκειμένου να διασφαλιστεί η συνέχεια των επιτευγμάτων του ΕΤΠ διαχρονικά.

Τα μέτρα που προσφέρθηκαν στους εργαζομένους με σκοπό την απόκτηση προσόντων περιλάμβαναν διάφορους τύπους κατάρτισης, μερικοί εκ των οποίων συνδέονται με τη δέσμευση μιας εταιρείας για την επανένταξη των εργαζομένων, όπως: μαθήματα βελτίωσης δεξιοτήτων στις τεχνολογίες ανανεώσιμης ενέργειας και στον τομέα της πληροφορικής, στον τεχνικό τομέα, στον τομέα της συντήρησης, στον κοινωνικό τομέα και στον τομέα του τουρισμού· λογιστική και διαχείριση ΜΜΕ· τεχνικές καθοδήγησης και επικοινωνίας. Σε ορισμένους από τους εργαζομένους δόθηκαν προσωρινά οικονομικές παροχές για την αντιστάθμιση της διαφοράς μεταξύ των προηγούμενων και των νέων μισθών (κίνητρα επανένταξης) και/ή επιδόματα αναζήτησης εργασίας, συμπεριλαμβανομένων συγκεκριμένων επιδομάτων για τους εργαζομένους που συντηρούν άλλα πρόσωπα.

EGF/2008/005 Καταλονία/Ισπανία (κλωστοϋφαντουργία)

Από τους 587 εργαζόμενους που επωφελήθηκαν από τα μέτρα τα οποία συγχρηματοδότησε το ΕΤΠ, 30 (το 5,1 %) είχαν και πάλι εργασία στο τέλος της περιόδου εκτέλεσης (συμπεριλαμβανομένου ενός που άνοιξε επιχείρηση), 17 (το 2,9 %) παρακολουθούσαν προγράμματα εκπαίδευσης ή κατάρτισης και οι υπόλοιποι 540 (το 92,0 %) ήταν είτε άνεργοι είτε άεργοι για προσωπικούς λόγους. Το χαμηλό ποσοστό επανένταξης πρέπει να εξεταστεί στο πλαίσιο της ασθενούς αγοράς εργασίας της περιοχής, ως αποτέλεσμα της χρηματοπιστωτικής και οικονομικής κρίσης και στο πλαίσιο της καθυστερημένης άφιξης των κονδυλίων του ΕΤΠ (βλ. παρακάτω σχόλιο).

Οι ισπανικές αρχές ανέφεραν ότι η συνεισφορά του ΕΤΠ τους έδωσε τη δυνατότητα να παράσχουν εντατικές, εξατομικευμένες δράσεις στους εργαζομένους που πλήττονται, για τους οποίους τα άλλα κονδύλια ήταν λιγότερο κατάλληλα. Οι περισσότεροι εκ των συμμετασχόντων εργαζομένων επέδειξαν υψηλή δέσμευση στα μέτρα και η γενική γνώμη των συμμετασχόντων υπήρξε πολύ θετική. Το μοντέλο διαχείρισης περιλάμβανε τη χρήση ενός εκτεταμένου δικτύου ιδρυμάτων και η συμμετοχή των τοπικών αρχών κρίθηκε ως ένα βασικό στοιχείο για την επιτυχή υλοποίηση των μέτρων. Όπου είναι εφικτό, οι περιφερειακές αρχές θα εφαρμόσουν τη μεθοδολογία του ΕΤΠ σε παρόμοια προγράμματα επιστροφής στην εργασία.

Τα μέτρα περιλάμβαναν: επαγγελματικό προσανατολισμό για τον προσδιορισμό, αφενός, της απασχολησιμότητας των απολυμένων εργαζομένων και, αφετέρου, των εμποδίων για την εύρεση νέας απασχόλησης· εντατική επανατοποθέτηση στην αγορά εργασίας/βοήθεια εύρεσης εργασίας με προσωπικούς συμβούλους ώστε οι εργαζόμενοι να μπορέσουν να βρουν μόνοι τους τη θέση τους στην αγορά εργασίας και «ενεργές αίθουσες διδασκαλίας» που παρέχουν στους εργαζομένους άμεση πρόσβαση σε υπολογιστές και πύλες αναζήτησης εργασίας με την εποπτεία ειδικευμένου προσωπικού. Τα μέτρα κατάρτισης περιλάμβαναν μαθήματα αύξησης των δεξιοτήτων, όπως μαθήματα πληροφορικής, τεχνικές προφορικής/γραπτής επικοινωνίας και βασικά μαθήματα επιχειρηματικότητας, καλύπτοντας επίσης τις ιδιαίτερες ανάγκες των ατόμων άνω των 45 ετών, των ατόμων με λίγες δεξιότητες ή των μη Ισπανών υπηκόων. Ακόμη, προσφέρθηκε ομαδική κατάρτιση σε τομείς όπου οι τοπικές επιχειρήσεις είχαν διαπιστώσει ανάγκες για δεξιότητες ή σε αναδυόμενους τομείς στους οποίους δύνανται να προκύψουν στο μέλλον ευκαιρίες απασχόλησης. Σε ορισμένους εργαζομένους δόθηκαν προσωρινά οικονομικές παροχές κατά την περίοδο αναζήτησης εργασίας και/ή όταν αποδέχθηκαν θέση απασχόλησης για τουλάχιστον έξι μήνες (κίνητρα επανένταξης).

Λόγω καθυστερήσεων στην αποδέσμευση των κονδυλίων της ΕΕ, η Ισπανία είχε ξεκινήσει την εφαρμογή της πρώτης δέσμης μέτρων με δικούς της πόρους. Καθώς το μεγαλύτερο μέρος των σχεδιαζόμενων μέτρων δεν θα μπορούσε να επιτευχθεί έως τους τελευταίους μήνες της περιόδου εφαρμογής του ΕΤΠ, η Ισπανία αποφάσισε επίσης τη συνέχιση των εξατομικευμένων υπηρεσιών για τέσσερις επιπλέον μήνες με δική της επιβάρυνση. Τα πρόσθετα μέτρα μετά την περίοδο εφαρμογής του ΕΤΠ επέτρεψαν στην Ισπανία να βοηθήσει επιπλέον 387 απολυμένους εργαζομένους (από τους αρχικά 1.100 δικαιούχους). Μισό έτος μετά την περίοδο εφαρμογής του ΕΤΠ, το ποσοστό επανένταξης στην αγορά εργασίας ήταν σημαντικά υψηλότερο σε σχέση με αυτό αμέσως μετά την ολοκλήρωση του προγράμματος του ΕΤΠ.

EGF/2009/001 Βόρεια/Κεντρική/Πορτογαλία (κλωστοϋφαντουργία)

Από τους 720 εργαζόμενους που συμμετείχαν στα μέτρα τα οποία συγχρηματοδότησε το ΕΤΠ, 30 (το 4,2 %) είχαν και πάλι εργασία στο τέλος της περιόδου εκτέλεσης, εννέα (το 1,3 %) παρακολουθούσαν προγράμματα εκπαίδευσης ή κατάρτισης και οι υπόλοιποι 681 (το 94,6 %) ήταν είτε άνεργοι είτε άεργοι για προσωπικούς λόγους. Το ποσοστό επανένταξης πρέπει να εξεταστεί στο πλαίσιο της ασθενούς αγοράς εργασίας της περιοχής, ως αποτέλεσμα της χρηματοπιστωτικής και οικονομικής κρίσης. Άλλα αίτια είναι τα χαμηλά ποσοστά εκπαίδευσης — 79 % των βοηθούμενων εργαζομένων δεν είχαν ολοκληρώσει τα εννέα έτη της βασικής εκπαίδευσης και ένα επιπλέον 13 % δεν είχε ολοκληρώσει τη δευτεροβάθμια εκπαίδευση — και ο υψηλός αριθμός των εργαζομένων άνω των 55 ετών, για τους οποίους η διαθέσιμη περίοδος ήταν πολύ σύντομη προκειμένου να επωφεληθούν πλήρως από την εκτεταμένη εκπαιδευτική στήριξη.

Οι πορτογαλικές αρχές ανέφεραν ότι τα μέτρα είχαν θετική ανταπόκριση από τους συμμετασχόντες, οι οποίοι αναγνώρισαν ότι είχαν αυξήσει τις επαγγελματικές τους δεξιότητες και κατά συνέπεια την απασχολησιμότητά τους και, επίσης, από τις υπηρεσίες απασχόλησης, οι οποίες, χάρις στη στήριξη από το ΕΤΠ, κατόρθωσαν να ανταποκριθούν θετικά στις ανάγκες των ανέργων που βρίσκονταν διασκορπισμένοι σε διάφορα χωριά. Η Πορτογαλία αναγνώρισε τη σημασία της παροχής κινήτρων στους εργαζομένους που είχαν χάσει την εργασία τους, διασφαλίζοντας την πλήρη συμμετοχή των περιφερειακών κέντρων απασχόλησης και τη συμμόρφωση με ένα χρονοδιάγραμμα προκειμένου να διασφαλίζεται η καλύτερη δυνατή χρήση της περιόδου εφαρμογής.

Τα μέτρα αυτά περιλάμβαναν εξατομικευμένη βοήθεια στην αναζήτηση εργασίας για το ένα τρίτο περίπου των δικαιούχων εργαζομένων, π.χ. την αναγνώριση/πιστοποίηση των υφιστάμενων δεξιοτήτων την προετοιμασία της κατάρτισης και της επανένταξης και διάφορες (σύντομες) ενότητες κατάρτισης και εκ νέου κατάρτισης, βάσει του Εθνικού Καταλόγου Προσόντων, από αναγνωρισμένα κέντρα κατάρτισης για σχεδόν όλους τους δικαιούχους εργαζομένους. Άλλα μέτρα προσαρμόστηκαν στις ανάγκες των ατόμων που αντιμετωπίζουν ιδιαίτερες δυσκολίες επανένταξης στην απασχόληση: τα μέτρα αυτά παρέχονταν από μη κερδοσκοπικούς φορείς και αποτελούνταν από ατομικά σχέδια ένταξης, βοήθεια ένταξης και οικονομικά επιδόματα για τους συμμετέχοντες εργαζομένους. Ακόμη, δόθηκαν ορισμένα επιδόματα κατάρτισης και στήριξη για την επιχειρηματικότητα. Για τα περισσότερα από τα μέτρα αυτά συνήφθησαν συμφωνίες συνεργασίας μεταξύ των εργαζομένων και των φορέων παροχής/παρακολούθησης, ορίζοντας τις αντίστοιχες υποχρεώσεις τους.

Έως τον Ιανουάριο του 2011 (ένα έτος μετά την περίοδο εφαρμογής του ΕΤΠ), ο ρυθμός επανένταξης είχε φθάσει τα 200 άτομα, αποδεικνύοντας ότι τα μέτρα που συγχρηματοδότησε το ΕΤΠ εξακολούθησαν να αποφέρουν θετικά αποτελέσματα για ορισμένο διάστημα μετά την εφαρμογή του ΕΤΠ.

EGF/2009/002 Nokia/Γερμανία (κινητά τηλέφωνα)

Από τους 1.305 εργαζόμενους που συμμετείχαν στα μέτρα τα οποία συγχρηματοδότησε το ΕΤΠ, 385 (το 29,5 %) είχαν βρει νέα θέση εργασίας τέσσερις εβδομάδες μετά το τέλος της περιόδου εκτέλεσης (συμπεριλαμβανομένων 36 που αυτοαπασχολούνταν), 121 (το 9,3 %) παρακολουθούσαν προγράμματα εκπαίδευσης ή κατάρτισης και οι υπόλοιποι ήταν είτε άνεργοι (737 ή το 56,5 %) είτε άεργοι για διάφορους προσωπικούς λόγους (62 ή το 4,8 %).

Παρά την αρνητική κατάσταση της αγοράς εργασίας ως αποτέλεσμα της παγκόσμιας κρίσης και άλλων προβλημάτων, όπως τα σχετικά χαμηλά επίπεδα προσόντων, η προχωρημένη ηλικία των περισσότερων εργαζομένων, η μικρή τους επιθυμία για κινητικότητα και η διστακτικότητά τους να αποδεχθούν νέες χαμηλόμισθες θέσεις απασχόλησης, οι γερμανικές αρχές έκριναν τα αποτελέσματα του προγράμματος του ΕΤΠ ως «αρκετά ικανοποιητικά».

Η Γερμανία θεωρεί ότι το ΕΤΠ είναι ένα μέσο που συμπληρώνει και ενισχύει τις εθνικές προσπάθειες αντιμετώπισης της κρίσης με ένα χρήσιμο τρόπο, διευρύνοντας το φάσμα των παρεχόμενων προσόντων και παρατείνοντας την περίοδο κατά την οποία οι εργαζόμενοι μπορούν να λάβουν βοήθεια. Η μεγάλη πλειοψηφία των εργαζομένων που επωφελήθηκαν της στήριξης του ΕΤΠ ήταν πρώην εργαζόμενοι της Nokia, οι οποίοι, μετά τη συμμετοχή τους στα προηγούμενα μέτρα της Transfergesellschaft (που εφαρμόστηκαν από τους κοινωνικούς εταίρους για μέγιστη διάρκεια 12 μηνών), δεν επανεντάχθηκαν στην αγορά εργασίας. Συνέχισαν να στηρίζονται εντατικά έως έξι επιπλέον μήνες από το πρόγραμμα του ΕΤΠ, με ένα ευρύ φάσμα εξατομικευμένων υπηρεσιών που εστιάζονταν στην εντατική, εξατομικευμένη βοήθεια κατά την αναζήτηση εργασίας και σε μέτρα κατάρτισης, σε συνδυασμό με οικονομικές παροχές με τη μορφή βραχυπρόθεσμων αποζημιώσεων («Transferkurzarbeitergeld») κατά τη διάρκεια της συμμετοχής τους στα μέτρα κατάρτισης και ενεργού επανένταξης, υπό την προϋπόθεση ότι οι εν λόγω εργαζόμενοι συμμετείχαν στο πρόγραμμα του ΕΤΠ σε πλήρη βάση.

Τα μαθήματα κατάρτισης είχαν επιλεγεί με προσοχή για τους τομείς εκείνους που παρουσίαζαν ζήτηση στην αγορά εργασίας και είχαν σχεδιαστεί με σκοπό τη συμπλήρωση των μαθημάτων που ήδη παρέχονταν από το Ευρωπαϊκό Κοινωνικό Ταμείο ή την επιχείρηση απόλυσης. Ακόμη, παρασχέθηκε βοήθεια προς τους εργαζομένους που είχαν βρει απασχόληση για την προετοιμασία των νέων θέσεων εργασίας τους, υποστήριξη προς τους επίδοξους επιχειρηματίες, καθοδήγηση προς τα άτομα που αναζητούσαν εργασία στο εξωτερικό και συστήθηκε ομάδα ειδικών για την ενίσχυση συγκεκριμένων ομάδων ατόμων. Το ΕΤΠ βοήθησε τη Γερμανία να επιτύχει μια πολύ καλύτερη αναλογία μεταξύ αναζητώντων εργασία και συμβούλων — ένας σύμβουλος για 40 εργαζομένους έναντι της κανονικής αναλογίας ενός συμβούλου ανά 200 εργαζομένους — και οι σύμβουλοι επελέγησαν βάσει του ιστορικού των συμμετεχόντων. Λόγω καθυστερήσεων στην αποδέσμευση των κονδυλίων της ΕΕ, η Γερμανία είχε ξεκινήσει την εφαρμογή της πρώτης δέσμης μέτρων με δικούς της πόρους και χρηματοδότηση από το ΕΚΤ.

Όλα τα παραπάνω κατέστησαν τη συγχρηματοδότηση από το ΕΤΠ ιδιαίτερα εξατομικευμένη και αποτελεσματική.

Έξι μήνες μετά το τέλος της περιόδου εφαρμογής, 42 επιπλέον πρώην άνεργοι είχαν βρει νέα θέση εργασίας, αυξάνοντας τον αριθμό των εργαζομένων που είχαν επανενταχθεί σε 427. Το ποσοστό επανένταξης αυξήθηκε ακόμη περισσότερο μερικούς μήνες αργότερα, αποδεικνύοντας ότι η συγχρηματοδοτούμενη από το ΕΤΠ στήριξη μπορεί να έχει θετικό αντίκτυπο μακροπρόθεσμα.

4.5. Δημοσιονομική έκθεση

4.5.1. Κονδύλια που συνεισέφερε το ΕΤΠ

Κατά τη διάρκεια του 2010, η αρμόδια για τον προϋπολογισμό αρχή χορήγησε 31 συνεισφορές υποστήριξης από το ΕΤΠ, συνολικού ποσού 83.554.141 ευρώ , το οποίο αντιστοιχεί στο 16,7 % του μέγιστου ετήσιου ποσού που είναι διαθέσιμο (πίνακας 2). Και οι 31 πληρωμές προήλθαν από τον προϋπολογισμό του 2010, μολονότι εννέα από αυτές εκταμιεύτηκαν στις αρχές του 2011.

Σύμφωνα με το άρθρο 28 της διοργανικής συμφωνίας της 17ης Μαΐου 2006[10], με την οποία θεσπίστηκε το δημοσιονομικό πλαίσιο του ΕΤΠ, το ΕΤΠ δεν μπορεί να υπερβεί το μέγιστο ετήσιο ποσό των 500 εκατομμυρίων ευρώ, το οποίο μπορεί να προέλθει από τα τυχόν περιθώρια που υπάρχουν κάτω από το συνολικό ανώτατο όριο δαπανών του προηγούμενου έτους και/ή από ακυρωθείσες πιστώσεις ανάληψης υποχρεώσεων από τα προηγούμενα δύο έτη, εξαιρουμένων όσων σχετίζονται με τον τομέα 1Β του δημοσιονομικού πλαισίου. Επιπλέον, σύμφωνα με το άρθρο 12 του κανονισμού για το ΕΤΠ, τουλάχιστον το 25% του μέγιστου ετήσιου ποσού πρέπει να παραμένει διαθέσιμο την 1η Σεπτεμβρίου κάθε έτους για την κάλυψη αναγκών που θα προκύψουν έως το τέλος του έτους.

Οι πιστώσεις ανάληψης υποχρεώσεων για τα κονδύλια που χορηγήθηκαν το 2010 μεταφέρθηκαν από το αποθεματικό στον κωδικό του προϋπολογισμού για το ΕΤΠ.

Κατά το 2010, οι πιστώσεις πληρωμών προήλθαν από τον προϋπολογισμό του ΕΚΤ (19.881.554 ευρώ) στην αρχή του έτους, λόγω της εγγύτητας πολιτικής των δύο ταμείων. Προκειμένου να αποφευχθεί η σύγχυση σχετικά με τη χρήση των πόρων του προϋπολογισμού, η Επιτροπή προσδιόρισε εναλλακτικές πηγές πιστώσεων πληρωμών κατά το υπόλοιπο έτος και οι πηγές υποχρησιμοποίησης των πιστώσεων έγιναν εμφανείς. Από τη γραμμή του προϋπολογισμού «Ολοκλήρωση προγράμματος για τις επιχειρήσεις: βελτίωση του οικονομικού περιβάλλοντος για τις μικρές και μεσαίες επιχειρήσεις (ΜΜΕ)», χρησιμοποιήθηκαν 21.381.228 ευρώ. Επίσης, από τη γραμμή του προϋπολογισμού «Πρόγραμμα πλαίσιο ανταγωνιστικότητας και καινοτομίας – πρόγραμμα επιχειρηματικότητας και καινοτομίας», προσδιορίστηκαν και χρησιμοποιήθηκαν επιπλέον 42.291.359 ευρώ. Οι επενδυτικές προβλέψεις και για τις δύο αυτές γραμμές του προϋπολογισμού μειώθηκαν σημαντικά ως συνέπεια της χρηματοπιστωτικής κρίσης.

Οι πληρωμές που καταβλήθηκαν κατά το 2010 (83.554.141 ευρώ) ήταν κατά 60 % υψηλότερες σε σχέση με το 2009 (52.349.047 ευρώ). Σύμφωνα με την εμπειρία, πλέον τα κράτη μέλη εκπονούν και υποβάλλουν αιτήσεις προς το ΕΤΠ με πιο αποτελεσματικό τρόπο σε σχέση με τα πρώτα χρόνια.

4.5.2. Δαπάνες τεχνικής βοήθειας

Σύμφωνα με το άρθρο 8 παράγραφος 1 του κανονισμού (ΕΚ) αριθ. 1927/2006, έως και το 0,35% των διαθέσιμων δημοσιονομικών πόρων για το έτος (το πολύ 175 εκατομμύρια ευρώ) μπορεί να διατεθεί με τη μορφή τεχνικής βοήθειας (με πρωτοβουλία της Επιτροπής) για δραστηριότητες όπως πληροφόρηση, διοικητική και τεχνική υποστήριξη, παρακολούθηση, λογιστικό έλεγχο, επιθεώρηση και δραστηριότητες αξιολόγησης που είναι αναγκαίες για την εφαρμογή του κανονισμού για το ΕΤΠ. Το 2010 διατέθηκε ποσό 1.110.000 ευρώ για τεχνική βοήθεια[11] και οι σχετικές δραστηριότητες απαριθμούνται στον πίνακα 5. Δεν χρησιμοποιήθηκαν τα υπόλοιπα 640.000 ευρώ που ήταν εξ ορισμού διαθέσιμα για τεχνική βοήθεια κατά τη διάρκεια του έτους.

Πίνακας 5 — Δαπάνες τεχνικής βοήθειας το 2010

Περιγραφή: | Προϋπολογισθέν ποσό σε ευρώ | Πραγματικό ποσό σε ευρώ |

Πληροφόρηση (π.χ. ενημέρωση δικτυακού τόπου σε όλες τις γλώσσες της ΕΕ, εκδόσεις και οπτικοακουστικές δραστηριότητες) | 240.000 | 81.436,59 |

Διοικητική και τεχνική υποστήριξη - Συσκέψεις των αρμοδίων επικοινωνίας για θέματα ΕΤΠ - Διασκέψεις και σεμινάρια (συμπ. διασκέψεων των ενδιαφερόμενων μερών) | 70.000 200.000 | 86.425,34 332.478,59 |

Αξιολόγηση (ενδιάμεση αξιολόγηση του ΕΤΠ, όπως ορίζεται στο άρθρο 17 παράγραφος 1 στοιχείο α) του κανονισμού για το ΕΤΠ) | 300.000 | 300.000 |

Παρακολούθηση (δέκα μελέτες) | 250.000 | 0 |

Δημιουργία βάσης γνώσεων | 50.000 | 0 |

Λογιστικός έλεγχος και επιθεώρηση: δεν χρησιμοποιήθηκε καμία συνεισφορά για αυτή την κατηγορία (οι λογιστικοί έλεγχοι που πραγματοποιήθηκαν το 2010, χρηματοδοτήθηκαν από άλλες πηγές πόρων της Ευρωπαϊκής Επιτροπής) |

Σύνολο | 1.110.000 | 800.340,52 |

Κατά τη διάρκεια του έτους, αποφασίστηκε η διοργάνωση δύο διασκέψεων των ενδιαφερόμενων μερών του ΕΤΠ για τη διαβούλευση με τα κράτη μέλη, τα εκτελεστικά όργανα και τους κοινωνικούς εταίρους σχετικά με τον τρέχοντα κανονισμό για το ΕΤΠ και τις αλλαγές που θα χρειαστούν μετά το 2011 (εάν θα συνεχιστεί ή όχι η παρέκκλιση λόγω κρίσης επιτρέποντας στο ΕΤΠ να παρέχει στήριξη στους εργαζομένους που απολύονται ως αποτέλεσμα της παγκόσμιας χρηματοπιστωτικής και οικονομικής κρίσης και αυξάνοντας τη συνεισφορά του ΕΤΠ σε 65 % του συνολικού κόστους) και μετά το 2013 (όταν θα πρέπει να αναθεωρηθεί όλος ο κανονισμός για το ΕΤΠ). Αυτές οι διασκέψεις διαβούλευσης αντικατέστησαν τις δέκα αρχικά προβλεφθείσες μελέτες παρακολούθησης. Ακόμη, είχε προγραμματιστεί ένα σεμινάριο για τους ελεγκτές του ΕΤΠ τον Απρίλιο του 2011.

4.5.3. Παρατυπίες που αναφέρθηκαν ή έκλεισαν

Το 2010 δεν αναφέρθηκαν στην Επιτροπή παρατυπίες στο πλαίσιο του κανονισμού για το ΕΤΠ. Το 2010 δεν έκλεισαν παρατυπίες στο πλαίσιο του κανονισμού για το ΕΤΠ.

4.5.4. Κλείσιμο των χρηματοδοτικών συνεισφορών του ΕΤΠ

Στο άρθρο 15 παράγραφος 2 του κανονισμού για το ΕΤΠ ορίζονται οι διαδικασίες για το κλείσιμο των χρηματοδοτικών συνεισφορών του ΕΤΠ. Το 2010, έκλεισε η δεύτερη σειρά συνεισφορών του ΕΤΠ από τη σύσταση του ταμείου. Πρόκειται για τις ακόλουθες έξι συνεισφορές:

Πίνακας 6 — Υποθέσεις που έκλεισαν το 2010

[pic] Το συνολικό ποσό των μη δαπανηθέντων κονδυλίων που επιστράφηκαν στην Επιτροπή για αυτές τις έξι υποθέσεις ανέρχεται σε 9.857.484,55 ευρώ .

Υπάρχουν διάφοροι λόγοι για τους οποίους τα κράτη μέλη δεν χρησιμοποίησαν το σύνολο των χορηγηθεισών συνεισφορών του ΕΤΠ. Αν και τα κράτη μέλη ενθαρρύνονται να κάνουν ρεαλιστικές εκτιμήσεις προϋπολογισμού για την προτεινόμενη συντονισμένη δέσμη εξατομικευμένων υπηρεσιών, ενδέχεται να μην χρειαστούν όλοι οι ζητούμενοι πόροι κατά τη διάρκεια εκτέλεσης των μέτρων. Σε ορισμένες περιπτώσεις, ο αριθμός των εργαζομένων που χρήζουν βοήθειας ίσως να έχει υπερεκτιμηθεί, καθώς ορισμένοι εργαζόμενοι προτιμούν ενδεχομένως τα χαμηλότερου κόστους μέτρα έναντι των υψηλότερου κόστους μέτρων, ορισμένοι συμμετέχουν σε ένα μέτρο για μικρότερη περίοδο από την προβλεπόμενη λόγω του ότι έχουν βρει νέες θέσεις εργασίας και άλλοι δεν συμμετέχουν καθόλου καθώς έχουν επιλέξει την πρόωρη συνταξιοδότηση. Οι καθυστερήσεις στην έναρξη εκτέλεσης των μέτρων μπορεί να είναι ακόμα ένας λόγος που εξηγεί την υποχρησιμοποίηση των πιστώσεων. Η κατάρτιση του προϋπολογισμού των μέτρων και η πρόβλεψη της συμμετοχής εργαζόμενων από τα κράτη μέλη αναμένεται ότι θα βελτιωθούν με την απόκτηση πείρας και τα κράτη μέλη έχουν ήδη αρχίσει να εφαρμόζουν τα διδάγματα που άντλησαν στις επόμενες αιτήσεις τους. Ακόμη, καταβάλλονται σημαντικές προσπάθειες για την απλοποίηση των διαδικασιών λήψης αποφάσεων και την καταβολή των κονδυλίων του ΕΤΠ, έτσι ώστε ο χρόνος και τα κονδύλια να μπορούν να χρησιμοποιηθούν με τον καλύτερο δυνατό τρόπο στο μέλλον.

4.6. Δραστηριότητες τεχνικής βοήθειας που ανέλαβε η Επιτροπή

4.6.1. Ενημέρωση και δημοσιότητα

Ιστοσελίδα στο διαδίκτυο

Σύμφωνα με το άρθρο 9 του κανονισμού για το ΕΤΠ, η Επιτροπή είναι υποχρεωμένη να «δημιουργ[ήσει] ιστοσελίδα στο διαδίκτυο, που διατίθεται σε όλες τις κοινοτικές γλώσσες, για την παροχή ενημέρωσης σχετικά με το ΕΤΠ και καθοδήγηση[ς] σχετικά με την υποβολή αιτήσεων, καθώς και τ[ων] πλέον πρόσφατ[ων] στοιχεί[ων] για τις αιτήσεις που γίνονται δεκτές ή που απορρίπτονται, τονίζοντας τον ρόλο της αρμόδιας για τον προϋπολογισμό αρχής.»

Σύμφωνα με τις απαιτήσεις του άρθρου 9, η ιστοσελίδα του ΕΤΠ ( http://ec.europa.eu/egf ) που δημιούργησε η Επιτροπή είναι διαθέσιμη και στις 23 γλώσσες της ΕΕ, συμπεριλαμβανομένων των ιρλανδικών. Ο δικτυακός τόπος του ΕΤΠ κατέγραψε 177.654 σελίδες που διαβάστηκαν από 80.208 επισκέπτες κατά το 2010.

Προωθητικές ενέργειες που αναλήφθηκαν το 2010

Κατά το πρώτο τρίμηνο του 2010, συντάχθηκε ένα φυλλάδιο όπου επισημαίνονται οι κύριες αλλαγές που επιφέρει ο κανονισμός (ΕΚ) αριθ. 546/2009 για την τροποποίηση του κανονισμού (ΕΚ) αριθ. 1927/2006 σχετικά με τη σύσταση του ευρωπαϊκού ταμείου προσαρμογής στην παγκοσμιοποίηση. Το φυλλάδιο συντάχθηκε σε 23 γλώσσες και διατίθεται ηλεκτρονικά στην ιστοσελίδα του ΕΤΠ. Έντυπα αντίγραφα στα αγγλικά, τα γαλλικά και τα γερμανικά διανεμήθηκαν στις δημόσιες υπηρεσίες απασχόλησης και στο ευρύ κοινό.

4.6.2. Συσκέψεις με τις εθνικές αρχές και τους κοινωνικούς εταίρους

Η πέμπτη και η έκτη σύσκεψη της «ομάδας ειδικών για τους αρμόδιους επικοινωνίας σε θέματα του Ευρωπαϊκού Ταμείου Προσαρμογής στην Παγκοσμιοποίηση», που αποτελείται από εκπροσώπους των κρατών μελών, πραγματοποιήθηκε στις 11 Μαρτίου 2010 στις Βρυξέλλες και στις 29-30 Σεπτεμβρίου 2010 στο Πόρτο. Μέρος της σύσκεψης του Πόρτο ήταν αφιερωμένο στην προετοιμασία των δύο αναθεωρήσεων του κανονισμού για το ΕΤΠ τις οποίες θα αναλάβει η Επιτροπή έως το τέλος του 2011 και του 2013, αντίστοιχα.

4.6.3. Ενδιάμεση αξιολόγηση το υ ΕΤΠ

Η Επιτροπή ανέλαβε τις προπαρασκευαστικές εργασίας για την ενδιάμεση αξιολόγηση του ΕΤΠ, όπως ορίζεται στο άρθρο 17 παράγραφος 1 στοιχείο α) του κανονισμού για το ΕΤΠ. Οι διοικητικές διαδικασίες για τη σύναψη σύμβασης σχετικά με την αξιολόγηση ολοκληρώθηκαν σχεδόν έως το τέλος του 2010.

5. Τάσεις

Καθώς μεγαλώνει ο αριθμός υποθέσεων του ΕΤΠ, είναι διαθέσιμα περισσότερα δεδομένα για τον προσδιορισμό των τάσεων στις αιτήσεις και για τον σχηματισμό μιας συνολικής εικόνας ως προς την κατεύθυνση των ενεργειών του Ταμείου. Τα δεδομένα που περιλαμβάνονται στα παρακάτω διαγράμματα και στο παράρτημα 1 αφορούν τις 73 αιτήσεις σε 25 οικονομικούς τομείς που παραλήφθηκαν από τον Ιανουάριο του 2007 έως το Δεκέμβριο του 2010.

Διάγραμμα 1: Αριθμός αιτήσεων που παραλήφθηκαν από το 2007 έως το 2010

[pic]

2007 | 2008 | 2009 | 2010 | Σύνολο |

τύπου κρίσης | ------- | ------ | 23 | 24 | 47 |

τύπου μορφής εμπορίου | 8 | 5 | 6 | 7 | 26 |

Σύνολο | 8 | 5 | 29 | 31 | 73 |

% του συνόλου | 11,0 % | 6,8 % | 39,7 % | 42,5 % | 100,0 % |

Διάγραμμα 2: Αριθμός δικαιούχων εργαζόμενων ανά κράτος μέλος

[pic] Η Ιρλανδία έρχεται πρώτη στον κατάλογο των κρατών μελών με περισσότερους από 12.600 εργαζομένους για τους οποίους ζητήθηκε βοήθεια, έπεται η Ισπανία με περισσότερους από 9.600 εργαζομένους, ενώ η Τσεχική Δημοκρατία και η Βουλγαρία ζήτησαν βοήθεια για περίπου 450 και 650 εργαζόμενους.

Διάγραμμα 3: Αριθμός δικαιούχων εργαζόμενων ανά τομέα

[pic] *) από την 31/12/2010 οι δύο επισημασμένες υποθέσεις συμπεριλαμβάνονται στην «Κατασκευή κτιρίων» (NACE κλάδος 41).

Οι θιγόμενοι τομείς είναι κατά πρώτο και κύριο λόγο ο τομέας της αυτοκινητοβιομηχανίας, με πάνω από 18.000 δικαιούχους εργαζόμενους, ακολουθούμενος από την κλωστοϋφαντουργία (πάνω από 11.000 εργαζόμενοι) και ο τομέας της κατασκευής κτιρίων (λίγο πάνω από 10.000 δικαιούχοι εργαζόμενοι)[12].

Διάγραμμα 4: Μέσο ποσό ΕΤΠ ανά δικαιούχο εργαζόμενο ανά τομέα

[pic] *) από την 31/12/2010 οι δύο επισημασμένες υποθέσεις συμπεριλαμβάνονται στην «Κατασκευή κτιρίων» (NACE κλάδος 41).

Στο διάγραμμα 4 φαίνεται η μέση στήριξη του ΕΤΠ ανά εργαζόμενο στους διάφορους τομείς. Οι εργαζόμενοι στον τομέα της «ναυπηγικής» έχουν λάβει το υψηλότερο μέσο ποσό της στήριξης από το ΕΤΠ (λίγο πάνω από 15.000 ευρώ ανά εργαζόμενο), στη συνέχεια ακολουθούν οι εργαζόμενοι στον τομέα των «βασικών μετάλλων» (περίπου 9.700 ευρώ ανά εργαζόμενο), στον τομέα της «συντήρησης αεροσκαφών» (περισσότερο από 8.700 ανά εργαζόμενο) και στον τομέα «μηχανήματα και είδη εξοπλισμού» (περισσότερο από 7.000 ανά εργαζόμενο). Οι τομείς «είδη επίπλωσης», «λιανικό εμπόριο» και «είδη ένδυσης» έχουν τα χαμηλότερα κατά μέσο όρο ποσά (περίπου 1.000 ευρώ ανά εργαζόμενο).

6. Συμπέρασμα

Οι μέχρι τώρα διαφαινόμενες τάσεις φανερώνουν ότι οι αιτήσεις προς το ΕΤΠ υποβάλλονται σε έναν αυξανόμενο αριθμό τομέων και από έναν αυξανόμενο αριθμό κρατών μελών. Τα κράτη μέλη αποκτοούν μεγαλύτερη εμπειρία, επιλέγοντας τα καταλληλότερα μέτρα, προγραμματίζοντας τη βοήθειά τους προς τους απολυμένους εργαζομένους και χρησιμοποιώντας το ΕΤΠ για τη δοκιμή νέων προσεγγίσεων. Η ανάπτυξη του πλήρους δυναμικού του ΕΤΠ, συμπληρωματικά προς τα άλλα διαθέσιμα μέσα και σε διαβούλευση με τα κύρια ενδιαφερόμενα μέρη, θα βοηθήσει σταδιακά τους απολυμένους με έναν προσαρμοσμένο και εξατομικευμένο τρόπο, βελτιώνοντας τις ευκαιρίες τους στην αγορά εργασίας.

Παράρτημα 1 Αιτήσεις ΕΤΠ σύμφωνα με την ονοματολογία των οικονομικών δραστηριοτήτων την 31.12.2010 συνολικός αριθμός αιτήσεων: 73 *) |

Αυτοκινητοβιομηχανία (NACE: Κατασκευή μηχανοκίνητων οχημάτων, ρυμουλκούμενων και ημιρυμουλκούμενων οχημάτων, κλάδος 29) |

Αριθ. | ΚΜ | Υπόθεση |

EGF/2007/001 | FR | Peugeot |

EGF/2007/010 | PT | Λισαβόνα-Αλεντέζου |

EGF/2008/002 | ES | Delphi |

EGF/2008/004 | ES | Καστίλη και Λεόν |

EGF/2009/007 | SE | Volvo |

EGF/2009/009 | AT | Steiermark |

EGF/2009/013 | DE | Karmann |

EGF/2009/019 | FR | Renault |

EGF/2010/002 | ES | Cataluna |

EGF/2010/004 | PL | Βοεβοδάτο Wielkopolskie |

EGF/2010/015 | FR | Peugeot |

EGF/2010/023 | ES | Lear |

EGF/2010/031 | BE | General Motors Belgium |

Κλωστοϋφαντουργία (NACE: Παραγωγή κλωστοϋφαντουργικών υλών, κλάδος 13) |

Αριθ. | ΚΜ | Υπόθεση |

EGF/2007/005 | IT | Sardegna |

EGF/2007/006 | IT | Piemonte |

EGF/2007/007 | IT | Lombardia |

EGF/2008/001 | IT | Toscana |

EGF/2008/003 | LT | Alytaus tekstilė |

EGF/2008/005 | ES | Καταλονία |

EGF/2009/001 | PT | Βόρεια Πορτογαλία/Κεντρική Πορτογαλία |

EGF/2009/004 | BE | Ανατολική-Δυτική Φλάνδρα |

EGF/2009/005 | BE | Λιμβούργο |

EGF/2010/009 | ES | Valencia |

Είδη ένδυσης (NACE: Κατασκευή ειδών ένδυσης, κλάδος 14) |

Αριθ. | ΚΜ | Υπόθεση |

EGF/2007/008 | MT | Textiles |

EGF/2009/018 | LT | Είδη ένδυσης |

EGF/2010/003 | ES | Γαλικία |

EGF/2010/014 | SI | Mura |

Τυπογραφία (NACE: Εκτυπώσεις και αναπαραγωγή προεγγεγραμμένων μέσων, κλάδος 18) |

Αριθ. | ΚΜ | Υπόθεση |

EGF/2009/026 | NL | Βόρεια Ολλανδία και Ουτρέχτη |

EGF/2009/027 | NL | Βόρεια Βραβάνδη και Νότια Ολλανδία |

EGF/2009/028 | NL | Λιμβούργο |

EGF/2009/029 | NL | Χέλντερλαντ και Οβεράισελ |

EGF/2009/030 | NL | Ντρέντε |

EGF/2010/027 | NL | N Brabant Div 18 |

EGF/2010/028 | NL | Overijssel Div 18 |

EGF/2010/029 | NL | Z Holland/Utrecht Div 18 |

EGF/2010/030 | NL | N Holland/Flevoland Div 18 |

Μηχανήματα και εξοπλισμοί (NACE: Κατασκευή μηχανημάτων και ειδών εξοπλισμού, κλάδος 28) |

Αριθ. | ΚΜ | Υπόθεση |

EGF/2009/015 | DK | Όμιλος Danfoss |

EGF/2009/031 | DK | Linak |

EGF/2010/001 | DK | Βόρεια Γιουτλάνδη |

EGF/2010/006 | PL | H. Cegielski-Πόζναν |

EGF/2010/013 | PL | Βοεβοδάτο Podkarpackie |

EGF/2010/017 | DK | Midtjylland machinery |

EGF/2010/018 | DE | Heidelberger Druckmaschinen |

EGF/2010/022 | DK | LM Glasfiber |

Ηλεκτρονικός εξοπλισμός (NACE: Κατασκευή ηλεκτρονικών υπολογιστών, ηλεκτρονικών και οπτικών προϊόντων, κλάδος 26) |

Αριθ. | ΚΜ | Υπόθεση |

EGF/2009/023 | PT | Qimonda |

EGF/2010/008 | AT | AT&S |

EGF/2010/011 | NL | NXP Semiconductors |

Κινητά τηλέφωνα (NACE: Κατασκευή ηλεκτρονικών υπολογιστών, ηλεκτρονικών και οπτικών προϊόντων, κλάδος 26) |

Αριθ. | ΚΜ | Υπόθεση |

EGF/2007/003 | DE | BenQ |

EGF/2007/004 | FI | Perlos |

EGF/2009/002 | DE | Nokia |

Κατασκευή κτιρίων (NACE: Κατασκευή κτιρίων, κλάδος 41) |

Αριθ. | ΚΜ | Υπόθεση |

EGF/2009/011 | NL | Heijmans |

EGF/2009/017 | LT | Κατασκευές |

EGF/2010/019 | IE | Κατασκευές 41 |

Ειδικές κατασκευαστικές δραστηριότητες (NACE: Εξειδικευμένες κατασκευαστικές δραστηριότητες, κλάδος 43) |

Αριθ. | ΚΜ | Υπόθεση |

EGF/2010/020 | IE | Κατασκευές 43 |

Αρχιτεκτονικές και κατασκευαστικές δραστηριότητες (NACE: Αρχιτεκτονικές δριαστηριότητες και δραστηριότητες μηχανικών, τεχνικές δοκιμές και αναλύσεις, κλάδος 71) |

Αριθ. | ΚΜ | Υπόθεση |

EGF/2010/021 | IE | Κατασκευές 71 |

Βασικά μέταλλα (NACE: Παραγωγή βασικών μετάλλων, κλάδος 24) |

Αριθ. | ΚΜ | Υπόθεση |

EGF/2009/022 | BG | Kremikovtsi AD (μη επιλέξιμη) |

EGF/2010/007 | AT | Steiermark-Niederoesterreich |

Οικιακές συσκευές (NACE: Κατασκευή ηλεκτρολογικού εξοπλισμού, κλάδος 27) |

Αριθ. | ΚΜ | Υπόθεση |

EGF/2009/006 | IT | Gruppo Merloni |

EGF/2009/010 | LT | AB Snaige |

Λιανικό εμπόριο (NACE: Λιανικό εμπόριο, εκτός από το εμπόριο μηχανοκίνητων οχημάτων και μοτοσυκλετών, κλάδος 47) |

Αριθ. | ΚΜ | Υπόθεση |

EGF/2010/010 | CZ | Unilever |

EGF/2010/016 | ES | Aragon |

Ηλ. υπολογιστές (NACE: Κατασκευή ηλεκτρονικών υπολογιστών, ηλεκτρονικών και οπτικών προϊόντων, κλάδος 26) |

Αριθ. | ΚΜ | Υπόθεση |

EGF/2009/008 | IE | Dell |

Χονδρεμπόριο (NACE: Χονδρικό εμπόριο, κλάδος 46) |

Αριθ. | ΚΜ | Υπόθεση |

EGF/2010/012 | NL | Noord Holland ICT |

Συντήρηση αεροσκαφών (NACE: Επισκευή και εγκατάσταση μηχανημάτων και εξοπλισμού, κλάδος 33) |

Αριθ. | ΚΜ | Υπόθεση |

EGF/2009/021 | IE | SR Technics |

Εκδόσεις (NACE: Εκδοτικές δραστηριότητες, κλάδος 58) |

Αριθ. | ΚΜ | Υπόθεση |

EGF/2009/024 | NL | Noord Holland και Zuid Holland |

Είδη επίπλωσης (NACE: Κατασκευή ειδών επίπλωσης, κλάδος 31) |

Αριθ. | ΚΜ | Υπόθεση |

EGF/2009/016 | LT | Είδη επίπλωσης |

Κρυσταλλοποιία (NACE: Παραγωγή άλλων μη μεταλλικών ορυκτών προϊόντων, κλάδος 23) |

Αριθ. | ΚΜ | Υπόθεση |

EGF/2009/012 | IE | Waterford Crystal |

Πέτρα/μάρμαρο (δομικά υλικά) (NACE: Παραγωγή άλλων μη μεταλλικών ορυκτών προϊόντων, κλάδος 23) |

Αριθ. | ΚΜ | Υπόθεση |

EGF/2010/005 | ES | Valencia |

Κεραμοποιία (NACE: Παραγωγή άλλων μη μεταλλικών ορυκτών προϊόντων, κλάδος 23) |

Αριθ. | ΚΜ | Υπόθεση |

EGF/2009/014 | ES | Valencia |

Ξυλουργικά είδη (NACE: Βιομηχανία ξύλου και κατασκευή προϊόντων από ξύλο και φελλό, εκτός από τα έπιπλα, κλάδος 16) |

Αριθ. | ΚΜ | Υπόθεση |

EGF/2009/020 | ES | Καστίλη - Λα Μάντσα |

Χρηματοπιστωτικές υπηρεσίες (NACΕ: Δραστηριότητες χρηματοπιστωτικών υπηρεσιών, με εξαίρεση τις ασφαλιστικές δραστηριότητες και τα συνταξιοδοτικά ταμεία, κλάδος 64) |

Αριθ. | ΚΜ | Υπόθεση |

EGF/2010/024 | NL | ABN Amrobank |

Ναυπηγική (NACE: Κατασκευή λοιπού εξοπλισμού μεταφορών, κλάδος 30) |

Αριθ. | ΚΜ | Υπόθεση |

EGF/2010/025 | DK | Odense Steel Shipyard |

Υποδηματοποιία (NACΕ: Βιομηχανία δέρματος και δερμάτινων ειδών, κλάδος 15) |

Αριθ. | ΚΜ | Υπόθεση |

EGF/2010/026 | PT | Rohde |

*) οι ακόλουθες τέσσερις υποθέσεις έχουν αποσυρθεί από τα κράτη μέλη (από την 31/12/2010) και δεν συμπεριλαμβάνονται στον κατάλογο ή στις στατιστικές: |

EGF/2007/002 | FR | Renault |

EGF/2007/009 | ES | Delphi |

EGF/2009/003 | AT | Magna Steyr |

EGF/2009/025 | NL | Βόρεια Βραβάνδη |

[1] Κανονισμός (ΕΚ) αριθ. 1927/2006, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση (ΕΕ L 406 της 30.12.2006, σ. 1), όπως διορθώθηκε στην ΕΕ L 48 της 22.2.2008, σ. 82 για όλες τις γλώσσες και στην ΕΕ L 202 της 31.7.2008, σ. 74 μόνο για την αγγλική γλώσσα.

[2] Κανονισμός (ΕΚ) αριθ. 546/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, για την τροποποίηση του κανονισμού (ΕΚ) αριθ. 1927/2006 σχετικά με τη σύσταση του ευρωπαϊκού ταμείου προσαρμογής στην παγκοσμιοποίηση (ΕΕ L 167 της 29.6.2009).

[3] Μηχανήματα και είδη εξοπλισμού (6), Αυτοκινητοβιομηχανία (5), Τυπογραφία (4), Ηλεκτρονικός εξοπλισμός (2), Λιανικό εμπόριο (2), Είδη ένδυσης (2), Κλωστοϋφαντουργία (1), Κατασκευή κτιρίων (1), Ειδικές κατασκευαστικές δραστηριότητες (1), Δραστηριότητες αρχιτεκτόνων και μηχανικών (1), Χρηματοοικονομικές υπηρεσίες (1), Ναυπηγική (1), Υποδηματοποιία (1), Πέτρα/μάρμαρο (δομικά υλικά) (1), Χονδρεμπόριο (1), Βασικά μέταλλα (1).

[4] Οι τρεις ιρλανδικές υποθέσεις κατασκευών (EGF/2010/019, 020, 021) δεν ελήφθησαν υπ’ όψιν καθώς υπήρξε κατανομή μόνο για το 2011.

[5] 2009ESFN451 Stichting Opleidings- en ontwikkelingsfonds voor semiconductor productiebedrijven.

[6] 2008ESFN226 (περίοδος προγράμματος από 1.4.2009 έως 31.3.2010) και 2008ESFB295 (περίοδος προγράμματος από 1.11.2009 έως 31.10.2010).

[7] Συμπεριλαμβανομένων της «κατάρτισης για μεγαλύτερη απασχολησιμότητα» και της «προετοιμασίας για διαδικασίες αξιολόγησης και απονομής εθνικών τίτλων επαγγελματικών προσόντων».

[8] SEC(2010) 993 τελικό της 30.08.2010.

[9] Ο πίνακας αυτός καταρτίστηκε από την Επιτροπή με βάση τα μέτρα που εκτέλεσαν τα κράτη μέλη όπως αναφέρεται στις τελικές τους εκθέσεις. Οι κατηγορίες των μέτρων βασίζονται, αλλά δεν αντιστοιχούν πλήρως στη μεθοδολογία της Eurostat που περιγράφεται στη Βάση δεδομένων της πολιτικής για την αγορά εργασίας — Μεθοδολογία — Αναθεώρηση του Ιουνίου 2006 . Ορισμένα από τα συγχρηματοδοτηθέντα μέτρα, όπως τα επιδόματα αναζήτησης εργασίας, τα επιδόματα κατάρτισης, οι αποζημιώσεις κατά τη διάρκεια ενεργητικών μέτρων στην αγορά εργασίας, δεν εμπίπτουν σε καμία από τις κατηγορίες της Eurostat.

[10] ΕΕ C 139 της 14/06/2006, σ. 1.

[11] ΕΕ L 154 της 19/06/2010, σ. 27.

[12] Για πιο λεπτομερή κατανομή, βλ. παράρτημα 1.